**Tájékoztató idegenforgalmi adóval kapcsolatban**

A helyi adókról szóló 1990. évi C. törvény 2023. január 1. napjától hatályos módosítása értelmében a turisztikai térségek fejlesztésének állami feladatairól szóló 2016. évi CLVI. törvény (a továbbiakban: Turizmus törvény) hatálya alá tartozó szálláshely-szolgáltató terhére az idegenforgalmi adó-kötelezettség nyilvántartására a Turizmus törvényben szabályozott szálláshelykezelő szoftver használatán túl egyéb nyilvántartás-vezetési kötelezettség nem írható elő.

A jogszabályi változással összhangban 2023. január 1-jei hatállyal módosításra került Sopron Megyei Jogú Város Önkormányzat Közgyűlésének az idegenforgalmi adóról szóló 55/2011. (XII.29.) önkormányzati rendelete és a hivatkozott rendelet 4. §-a helyébe az alábbi rendelkezés lépett:

*„4. § (1) Az adó beszedésre kötelezett szálláshely-szolgáltató köteles olyan szálláshely-kezelő szoftvert használni, mely a Nemzeti Turisztikai Adatszolgáltató Központ számára adatok továbbítására, továbbá az idegenforgalmi adó alapja és az igénybe vett adómentesség (Htv. 31.§) megállapítására alkalmas.*

*(2) Az adó beszedésére kötelezett szállásadónak a Htv. 31.§-ában tételesen felsorolt adómentességre jogosító tartózkodást igazolnia kell, ennek hiányában az idegenforgalmi adót be kell szednie, illetve meg kell fizetnie.*

*(3) A jogszabályban előírt bizonylatot, könyvet, nyilvántartást -ideértve a gépi adathordozón rögzített elektronikus adatokat, információkat is – úgy kell kiállítani, illetve vezetni, hogy az az idegenforgalmi adó alapjának, az idegenforgalmi adó összegének, a mentességnek, továbbá az adó megfizetésének megállapítására, ellenőrzésére alkalmas legyen.”*

**A szállásadók egyik nagyobb csoportja, akik üzleti jelleggel és céllal működnek**. **Ide azok a szálláshelyek tartoznak, akik a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendelet alapján kerülnek nyilvántartásba**. (pl.: szálloda, panzió, kemping, közösségi szálláshely, egyéb szálláshely, magánszálláshely)

**A Turizmus törvény hatálya alá tartozó szálláshely-szolgáltatók esetében 2023. január 1. napjától megszűnt a szálláshelykezelő szoftvertől eltérő nyilvántartási kötelezettség.** Megszűnt a papíralapú vendégkönyv vezetésének, illetve a bejelentőlap és az adómentesség alátámasztására szolgáló nyilatkozat kitöltésének kötelezettsége, melynek feltétele, hogy e szoftver valamennyi az idegenforgalmi adókötelezettség ellenőrzése szempontjából releváns adat (pl.: érkezés, távozás, vendégéjszakák számának meghatározása, törvényi adómentességek, az adóalap és fizetendő adó, annak havi bevallási adatának) nyilvántartására is alkalmas.

A **szálláshelyek** a bejelentkezéskor a n**yilvántartásaikban rögzítik**

a) a szálláshely-szolgáltatást igénybe vevő családi és utónevét, születési családi és utónevét, születési helyét és idejét, nemét, állampolgárságát valamint anyja születési családi és utónevét,

b) a szálláshely-szolgáltatást igénybe vevő személyazonosításra alkalmas okmányának, illetve útiokmányának azonosító adatait, harmadik országbeli állampolgár esetében a vízum vagy tartózkodási engedély számát, a beutazás időpontját és helyét, valamint

c) a szálláshely-szolgáltatás címét, a szálláshely igénybevételének kezdő és várható, valamint tényleges befejező időpontját.

Az adókötelezettség alól mentes (Htv. 31. §):

• a 18. életévét be nem töltött magánszemély;

• a gyógyintézetben fekvőbeteg szakellátásban részesülő vagy szociális intézményben ellátott magánszemély;

• a közép- és felsőfokú oktatási intézménynél tanulói vagy hallgatói jogviszony alapján, hatóság vagy bíróság intézkedése folytán, a szakképzés keretében, a közszolgálati kötelezettség teljesítése, vagy a településen székhellyel, vagy telephellyel rendelkező vállalkozó esetén vállalkozási tevékenység vagy ezen ezen vállalkozó munkavállalója által folytatott munkavégzés céljából az önkormányzat illetékességi területén tartózkodó magánszemély, továbbá

• aki az önkormányzat illetékességi területén lévő üdülő tulajdonosa vagy bérlője, továbbá a használati jogosultság időtartamára a lakásszövetkezet tulajdonában álló üdülő használati jogával rendelkező lakásszövetkezeti tag, illetőleg a tulajdonos, a bérlő hozzátartozója, valamint a lakásszövetkezet tulajdonában álló üdülő használati jogával rendelkező lakásszövetkezeti tag használati jogosultságának időtartamára annak Polgári Törvénykönyv szerinti hozzátartozója;

• az egyházi jogi személy tulajdonában lévő építményben, telken vendégéjszakát - kizárólag az egyházi jogi személy hitéleti tevékenységéhez kapcsolódó részvétel céljából - eltöltő egyházi személy.

• a honvédelmi vagy rendvédelmi feladatokat ellátó szervek állományába tartozó személy hozzátartozója, ha a vendégéjszakát az állomány tagjának látogatása miatt tölti a szolgálatteljesítés vagy a munkavégzés helye szerinti településen lévő, a honvédelmi vagy rendvédelmi feladatokat ellátó szerv rendelkezése alatt álló, szolgálati érdekből fenntartott szálláshelyen, feltéve, ha a településen való szolgálatteljesítés, munkavégzés időtartama legalább egybefüggő 30 nap.

Amennyiben, a helyi adókról szóló 1990. évi C. törvény 31. §-ában felsorolt **törvényi adómentességet kíván a vendég igénybe venni,** úgy ezt a vendégnek igazolnia kell, majd a dokumentumokat, iratokat a szálláshelyet üzemeltetőjének elévülési idő belül (öt évig) meg kell őriznie, hogy az utólag is ellenőrizhető lehessen.

**Egy esetleges adóellenőrzésnél vagy jogkövetési vizsgálatnál a szállásadónak kell a rendelkezésére álló dokumentumok alapján bizonyítania, hogy egyes adóalanyoktól milyen mentességi jogcím alapján nem szedte be az adót.** Ez két szempontból lényeges: egyrészt, az adó beszedésére kötelezett – a Htv. 34. § (2) bekezdése alapján – mögöttes felelősként tartozik megfizetni a beszedni elmulasztott adót, másrészt, amennyiben az adóhatósági adóellenőrzés terhére adóhiányt állapít meg, akkor annak jogkövetkezményeit (adóbírság, késedelmi pótlék) kizárólag ő viseli.

Az adóalanyokról (vendégekről) vezetett nyilvántartás tartalmából, vagy/és az ahhoz csatolt iratmásolatok adattartalmából (pl.: személyazonosító igazolvány, útlevél, munka- vagy megbízási szerződés, kiküldetési rendelvény) a mentesség jogcímének ki kell derülnie. Okmány, irat, egyéb bizonyíték elfogadandó a mentességi feltétel teljesülésének igazolására. Az igazolás tartalmának valóságát az ellenkező bizonyításig vélelmezni kell, ezt a vélelmet az önkormányzati adóhatóság ellenőrzéssel döntheti meg.

**Amennyiben az adóalany (vendég) megtagadja az adómentesség esetében való fennállásának adórendelet szerinti módon és formában való igazolását, a szállásadónak az adót be kell szednie.**

**A szállásadók másik kisebb csoportja, akik a nem üzleti célú közösségi, szabadidős szálláshely-szolgáltatásról szóló 173/2003. (X. 28.) Korm. rendelet alapján kerülnek nyilvántartásba vételre. A**z így nyilvántartott szálláshelyek, illetve szállásadók az idegenforgalmi adókötelezettséggel kapcsolatos, annak ellenőrzésére szolgáló nyilvántartás-vezetést egyedileg alakítják ki, saját nyilvántartást használva. Mivel ők általában nem rendelkeznek online szálláshely kezelő szoftverrel, így ők továbbra is papír alapú nyilvántartásokat használnak. (pl.: üdülő, gyermek- és ifjúsági tábor, pihenőház, kollégium stb.)

A továbbiakban is egyedi, saját nyilvántartásuk alapján jelentik be az idegenforgalmi adófizetési kötelezettséget, a törvényi adómentességek igénybevételéhez azonban továbbra is szükséges dokumentálni annak meglétét.

*A honlapon található mentességi nyilatkozat továbbra is alkalmazható az adókötelezettség alóli mentesség igazolására.*

Kérjük a fentiek szíves tudomásulvételét és az előírt szabályok betartását!

Közgazdasági Osztály